## KINNITATUD

Kaitseliidu ülema 17.10.2013 käskkirjaga nr 18028P

Muudetud Kaitseliidu ülema 23.09.2014

käskkirjaga nr. 17469P

**KONKURSI „AASTA KAITSELIITLANE“ KORRALDAMISE JUHEND**

1. **Üldpõhimõtted**
	1. Konkursi „Aasta kaitseliitlane“ eesmärk on esile tõsta vabatahtlikul initsiatiivil põhineva organisatsiooni arendamise olulisust
	2. Konkursist ja kandidaatide esitamise tähtajast informeerimine toimub Kaitseliidu ülema poolt. Juhendi sisu teatavakstegemise eest kaitseliitlaste hulgas vastutab struktuuriüksuse pealik. Konkursi toimumise kohta ilmub info Kaitseliidu koduleheküljel ja Kaitseliidu siseajakirjas „Kaitse Kodu“.
	3. Kandidaat peab olema olnud vabatahtlik Kaitseliidu liige (pole oluline, kas hetkel au-, toetaja- või tegevliikme staatuses) vähemalt 3 aastat. Tema tegevus organisatsiooni liikmena peab olema teistele eeskujuks ning panus Kaitseliidu arengusse märkimisväärne. Kandidaadiks ei saa esitada Kaitseliidus/Naiskodukaitses teenistuses olevat tegevväelast või töölepingulises suhtes olevat isikut (edaspidi *töötaja*), kuna sellisel juhul on keeruline eristada kandidaadi tööalast tegevust vabatahtlikkust tegevusest. Erandina võib esitada konkursile kaitseliidu seaduse § 69 alusel valve teenust osutavaid isikuid.
	4. Konkursile saavad kandidaate esitada kõik Kaitseliidu/Naiskodukaitse liikmed ja töötajad. Kandidaadi esitaja valmistab ette kandidaati iseloomustava essee ning toimetab selle allüksuse juhatusele. Juhatus kujundab kandidaadi sobivuse kohta „Aasta kaitseliitlase“ tiitlile arvamuse ning allüksuse pealik teeb sellekohase märke „Aasta kaitseliitlase kandidaadi ankeeti“, lisades juhatusepoolse kommentaari või lühikokkuvõtte juhatuse arutelust. Järgneva, kandidaadi isikuandmeid ja tegevusaktiivsust sisaldava osa ankeedist täidab personalispetsialist, tuginedes liikme teenistustoimikule ja dokumentatsioonile. Lõpliku otsuse kandidaadi sobivuse kohta kujundab eeltoodud andmetele tuginedes maleva juhatus, malevapealik kirjutab ankeeti sellekohase märke, lisades juhatusepoolse kommentaari või lühikokkuvõtte juhatuse arutelust.
	5. Küberkaitseüksusest ja igast malevast saab konkursile esitada maksimaalselt 1 kandidaadi. Kui laekub küberkaitseüksuse/maleva juhatusele rohkem kui 1 kandidatuur, langetab otsuse lõplike kandidaatide osas küberkaitseüksuse/maleva juhatus.
	6. Personalispetsialist edastab kandidaadi ankeedi ja essee kehtestatud tähtajaks peastaabi personaliosakonda, kus kontrollitakse ankeedi korrektsust ja vajadusel täpsustatakse kandidaadi andmeid.
	7. Konkursi „Aasta kaitseliitlane“ tiitli omaniku selgitab laekunud kandidaatide hulgast välja Kaitseliidu ülema poolt moodustatud komisjon.
	8. Kõik isikud, kes on saanud teada „Aasta kaitseliitlane“ tiitli omaniku nime, on eetiline kohustus vaikida valikust „Aasta kaitseliitlase“ väljakuulutamiseni.
	9. Konkursi tingimusi kaasajastab, kandidaatide andmeid kogub ja muude konkursi korraldamisega seotud küsimustega tegeleb peastaabi personaliosakond.
	10. Konkursi „Aasta kaitseliitlane“ ja „Aasta naiskodukaitsja“ tiitlite omanikud kuulutatakse koos välja Kaitseliidu ülema ja Naiskodukaitse esinaise poolt, pidulikul vastuvõtul (*muudetud Kaitseliidu ülema 23.09.2014. a käskkirjaga nr K-1.1-1/14/17469P*).
	11. Piduliku vastuvõtu korraldamise ja läbiviimise eest vastutab peastaabi avalike suhete osakond.
	12. Pidulikule vastuvõtule kutsutakse kõik „Aasta kaitseliitlase“ ja „Aasta naiskodukaitsja“ konkursile esitatud kandidaadid koos kaaslastega, Kaitseliidu ja Naiskodukaitse keskjuhatuse liikmed, Vanematekogu esindaja, Kaitseväe juhataja ja kaitseminister. Lisaks võib Kaitseliidu ülema ettepanekul kutsuda veel külalisi.
	13. Pidulikul vastuvõtul antakse konkursil „Aasta kaitseliitlane“ tulemuste väljakuulutamisel „Aasta kaitseliitlase“ tiitli omanikule üle kaitseliitlast kujutav pronksist kuju, millele graveeritakse „Aasta kaitseliitlase“ nimi ning mis jääb järgnevaks aastaks tema valdusse ning lisaks sama kuju koopia, mis jääb võitu meenutama.
2. **Essee**
	1. Essee kirjutamisega kaaskaitseliitlase kohta saab silmapaistva organisatsiooniliikme konkursile esitada iga kaitseliitlane/naiskodukaitsja või Kaitseliidu töötaja.
	2. Essee peab sisaldama lühikest ülevaadet kandidaadi vabatahtlikust tegevusest Kaitseliidus ning kirjeldama kandidaadi omadusi, mis teda teistele eeskujuks tõstavad. Kindlasti tuleks mainida kandidaadi tegevust Kaitseliidu arendamisel (sh aktiivsust organisatsiooni arengus kaasarääkimisel, töögruppides osalemisel, väljaõppe läbiviimisel, organisatsiooni tutvustamisel ühiskonnas, jne). Võimalusel tuleks kandidaadi tegevuse kirjeldamist täiendada konkreetsete faktide või näidetega. Lisaks tuleks essees mainida, mitu aastat essee autor kandidaati tunneb ning milline on nende seos Kaitseliidus (Nt: Tunnen kandidaati 5 aastat, millest 3 aastat oleme koos olnud malevkonna juhatuse liikmed). Essee pikkuseks on maksimaalselt 1 A4 lehekülg, essee on arvutikirjas ning selle autori poolt allkirjastatud. Lõike esseest kasutatakse kandidaatide tutvustamisel avalikkusele (pidulikul vastuvõtul, Kaitse Kodu! artiklis, jne). Essee autorit sellest eraldi ei teavitata.
3. **Aasta kaitseliitlase kandidaadi ankeet (lisatud)**
	1. Ankeedi esimese lehe täidavad vastavalt allüksuse pealik ja malevapealik/küberkaitseüksuse pealik juhatuste otsusele tuginedes. Lisaks otsusele lisatakse ankeeti juhatusepoolne kommentaar või lühikokkuvõtte juhatuse arutelust.
	2. Ankeedi osa, mille täitmise eest vastutab personalispetsialist, täidetakse elektrooniliselt, vajadusel ridu juurde lisades. Personalispetsialist kasutab ankeedi täitmisel isiku teenistustoimikut ja muud vajalikku maleva dokumentatsiooni.
	3. Ankeedile märgitakse „Aasta kaitseliitlase“ konkursi kandidaadi kohta järgmised andmed:
		1. Ees- ja perekonnanimi
		2. Sünniaeg (kuu, päev ja aasta eraldatuna punktidega)
		3. Malev, allüksus
		4. Staatus (tegev-, toetaja- või auliige), ametikohad (nimetada nii määratav kui valitavad ametikohad eristatuna kaldkriipsuga. Nt: rühmapealik/malevkonna juhatuse liige, keskrevisjonikomisjoni liige)
		5. Andmed Kaitseliidu liikmeks vastu võtmise otsuse kohta
		6. Andmed Kaitseliidu liikmeks võtmise käskkirja kohta
		7. Endised (valitavad ja määratavad) ametikohad Kaitseliidus (juhul kui isik on eelnevalt olnud teise maleva liige, siis tuua teenistustoimikule tuginedes ära ka tema ametikohad teises malevas)
		8. Osalemine üritustel sellel aastal, mille „Aasta kaitseliitlane“ valitakse (väga suure hulga ürituste korral tuua välja maleva tegevuse seisukohalt olulisemad, võimalusel üritusi grupeerida – Nt: õppekogunemine, 12 laskepäeva):
			1. Väljaõppeüritused
			2. Väljaõppe läbiviimine (ise väljaõppe läbiviimises osalemine, sh abikoolitajana)
			3. Seltskondlik ja kehakultuuriline tegevus (Nt: maleva jalgpallitreeningute organiseerimine, sihtasutuse tegevuses osalemine, jne)
			4. Kaitseliidu koolis õppurina
			5. Kaitseliidu koolis õpetajana
			6. Tegevus noortejuhina
			7. Muu tegevus (Tuua välja Kaitseliidu tegevusvaldkondade seisukohalt olulised tegevused. Nt: tegutseb 3. aastat kahes maakonna koolis riigikaitse õpetajana, küberkaitseüksuses tegutsemine, jne)
		9. Tegevused organisatsiooni esindamisel
		10. Esinenud distsipliinirikkumisi Kaitseliidus
		11. Tunnustus (sh riiklikud, Kaitseliidu, Naiskodukaitse ja Kaitseministeeriumi valitsemisala teenetemärgid, ergutused, tänukirjad)
		12. Liikmemaksu tasumine vastaval aastal (märkida ristiga, kas kaitseliitlasel on tasutud, tasumata või liikmemaksu vabastus).